Jurnaliști din Radio România acuză conducerea că îi obligă să ducă pe post o campanie împotriva schimbării legii care-i guvernează! SRR oficial: ”La noi nu există cenzură” ”Sîntem supuși unor acte repetate de cenzură”, s-au plîns ei, indicîndu-i de directorul general Ovidiu Miculescu și pe șefii știrilor

miercuri, 16 martie 2016, 11:19

Pagina de media a cules exemple de știri și materiale ale acestei campanii, derulate de Radio România.

„Sîntem puși să citim pe post știri împotriva modificării legii TVR și a Radioului, pentru că șefii noștri doresc ca lucrurile să rămînă așa cum sînt și ei să-și păstreze funcțiile și puterea”, au susținut aseară mai mulți jurnaliști din radioul public.

Intervenția lor, în cascadă, a avut loc la o dezbatere Frontline despre problemele din media publică, dialog care a avut loc marți, la Centrul Ceh din București.

Rînd pe rînd, jurnaliștii s-au ridicat în picioare, în sala unde erau cîteva zeci de persoane: ”Dacă vorbim despre cenzură, o să vă povestim ceva clar. De două săptămîni, postul unde lucrăm desfășoară o violentă campanie împotriva modificării legii, doar pentru ca lucrurile să nu se schimbe la Radio România! Conducerea ne-a obligat să invităm la emisiuni sau să cităm pe post numai persoane care sînt împotriva schimbării”.

Jurnaliștii nu indicau o campanie publicitară sau de PR, ci o intervenție în editorial.

Dezbaterea a fostr transmisă online.

Unul dintre ziariști a oferit și un exemplu: ”O colegă de-a mea, care prezenta buletinul de știri, a primit pe hîrtie o știre care nu îndeplinea standardele noastre. Nu exista nici o sursă citată. Era o știre împotriva schimbării legii. Crainica s-a dus la șeful ei direct, reclamîndu-i aceste lucruri. Iar el i-a spus: Întoarce-te și citește-o fix așa cum e!”.

Mai mulți dintre angajații Radio România Actualități au precizat că vorbesc în virtutea legii avertizorului în interes public, 571 din 2004, care protejează angajații care sesizează ilegalități în cadrul instituțiilor publice.

Aflat pe un scaun în fața lor, Alexandru Rusu, și el angajat la SRR, i-a completat, spunînd că acesta este stilul lui Ovidiu Miculescu, ”totul la Radio fiind un joc de putere, pe mai multe paliere. Oamenii care conduc radioul se ascund după rezultatele contabile și astfel scapă de orice dezbatere publică deși despre felul în care e tratată libertatea de expresie colegii mei v-au spus ce era de spus”.

Ieri, schimbarea legii propusă de PSD prin senatorul Georgică Severin a fost respinsă în Comisia de Cultură a Camerei Deputaților și urmează votul în plen.

Prezentă în sală, Ioana Avădani, de la Centrul pentru Jurnalism Independent, a spus că va sesiza CNA pentru că, dacă lucrurile se confirmă, ”ele reprezintă o încălcare a legii”.

Sunat repetat în această dimineață, Ovidiu Miculescu, președinte și director general al radioului public, nu a putut fi contactat ca să comenteze afirmațiile ziariștilor SRR. ”E în afara țării”, a sunat răspunsul șefei de cabinet.

Nicu Popescu, unul dintre dintre șefii editoriali de la Radio România Actualități, n-a putut fi nici el contactat.

Singurul din conducere care a răspuns a fost Cristian Savu, directorul de marketing al SRR, care a solicitat întrebările în scris ”pentru că acestea sunt procedurile. Nu știm despre ce e vorba, dar vă vom oferi o reacție cât putem de repede de la cei de la Actualități.”

Răspunsurile la acuzațiile de cenzură la adresa conducerii vor fi publicate în momentul în care Radio România le va elabora și comunica.